
EGY NŐI TEKINTET ÉS A FÉLELEM

Kulcsszavak: tekintet; feminizmus; spekulum; kisfilm
Idén ötven éve, hogy Laura Mulvey A vizuális élvezet és az elbeszélő film című esszéje megalkotta a ’férfitekintet’ kifejezést, amit ma már a populáris kultúra is előszeretettel használ. Filmkészítők és akadémikus gondolkodók egyaránt elmélkednek, hogy vajon létezik-e a ’női tekintet’, de ódzkodnak bármiféle definíció megfogalmazásától. Mulvey férfitekintetének az egyenetlen hatalmi dinamikák szolgálnak alapul, ami a patriarchális struktúrák építőeleme és átitatja a hollywoodi filmgyártást. Ahogyan a hatalom a férfitekintetnek, sokan próbálnak hasonló motiváló tényezőt találni a női tekintet esetében, mint Joey Soloway, aki egyfajta ’látás-érzést’ javasol vagy maga Mulvey, aki a kíváncsiságban látja a női tekintet alapját.
A projektemben szeretnék Mulvey kíváncsiság fogalmára építeni, de párbeszédbe hozni ezt a félelemmel. A rövidfilmemben rá szeretnék mutatni az állandó küzdelemre a kettő között a főszereplőmben, aki egy vadászházban tartott házibuliba látogat a diplomaosztó ünnepsége után, ahol találkozik egy fiúval. Az ő tekintetén keresztül szeretnék gyakorlatban megmutatni egy női tekintetet, hogy hogyan látjuk azt a vásznon, hogyan mozgatjuk a kamerát, mit mutatunk meg. Továbbá szeretnék Mulvey-hoz hasonló pszichoanalitikus feminista gondolkodók munkáira építeni, mint Luce Irigaray filozófiája, amit Lucy Bolton és Caroline Bainbridge átemeltek a filmelméletbe, hogy az hogyan alkalmazható a kameramozgás és produkciós kontextus tekintetében.



